‘Terreur-tweeling’ terug in die hofEen van die foto’s wat deur die staat by die hof ingedien is in die Thulsie-tweeling se hofsaak. Brandon-Lee en Tony-Lee Thulsie, die tweelingbroers wat onder meer van terreur in Suid-Afrika beskuldig word, sal na verwagting Vrydag in die Johannesburg-hooggeregshof voorkom vir ŉ voorverhoorkonferensie. Die Thulsie-broers is al sedert hul inhegtenisneming in Julie 2016 agter tralies. Hulle word aangekla van sameswering en aanhitsing om terreurdade te pleeg asook sameswering en poging om terreurdade te pleeg. Die VSA het die bates van Brandon-Lee en Tony-Lee Thulsie gevries, en ook ander sanksies op die broers toegepas. Die tweeling word daarvan beskuldig dat hulle ŉ reeks aanvalle namens Isis teen Joodse teikens en die Amerikaanse ambassade in die land beplan het. “Amerikaanse burgers word ook verbied om met Tony-Lee en Brandon-Lee Thulsie te onderhandel of transaksies aan te gaan,” lui ŉ verklaring. Volgens die 13 bladsy lange akte van beskuldiging was die Thulsie-tweeling van plan om hulle by Isil (Islamic State of Iraq and the Levant) aan te sluit en terreurmisdade te pleeg deur die gebruik van vuurwapens, springstof en moontlik gifstowwe. Die aanvalle sou gemik gewees het op verskeie ambassades, waaronder dié van Brittanje, Rusland en die VSA, gesetel in Pretoria. Jonathan Shapiro, die Suid-Afrikaanse tekenprentkunstenaar van Joodse afkoms, word ook as ŉ teiken van die tweeling aangedui. Tony-Lee het na bewering in Augustus 2015 deelgeneem aan ŉ reeks telegram-gesprekke met Abu Fidaa (Isil/Isis-netwerk) en ander, waarin hy opdrag gegee is om die “beste teikens” aan te val “waarby Amerikaanse/Britse/Franse belange in Suid-Afrika betrokke is” en om Zapiro te vermoor, wat in ŉ stadium ŉ spotprent van die profeet Mohammed geteken het. Lees meer oor die Thulsie-tweeling op Maroela Media.